Perk op brandstofprys word nog ondersoek | Netwerk24
Deur Khulekani Magubane, Fin24 17 April 2019 17:25
Die departement van energie ondersoek nog die moontlikheid om 'n perk op die petrolprys in te stel.
'n Aankondiging hieroor sal mettertyd gedoen word, het 'n woordvoerder van die departement aan Fin24 gesê.
Jeff Radebe, minister van energie, het die moontlikheid van 'n perk op die prys van loodvrye petrol reeds in Oktober geopper.
Só 'n perk sal motoriste teen stygende pryse beskerm. Ekonome is egter terselfdertyd bekommerd dat 'n perk die staat se finansies 'n ernstige knou kan gee, want dit sal gesubsidieer moet word.
Johannes Mokobane, woordvoerder van die departement, het Woensdag gesê gesprekke oor die haalbaarheid van 'n perk is reeds in 'n gevorderde stadium.
"Die departement het reeds gesprekke gehad met belanghebbendes wat teen einde Maart kommentaar ingestuur het.
"Die verslag word tans intern bespreek. Die departement sal 'n mediaverklaring uitreik sodra die interne konsultasieproses afgehandel is."
Mokobane sê die regering oorweeg ook om die Padongelukkefonds van die petrolprys te ontknoop. Wetgewing oor dié vraagstuk word steeds bespreek.
Die sperdatum vir kommentaar hieroor was ook einde Maart.
"Die departement het begin met die proses om die formule waardeur die petrolprys bepaal word, te hersien. Die uitkoms van die hersiening sal die pad vorentoe bepaal."
Die bevriesing van die petrolprys in September verlede jaar was 'n eenmalige ingryping deur die regering om die druk van vorige prysstygings op verbruikers te verlig.
Die petrolprys gaan waarskynlik weer in Mei styg, hoofsaaklik weens hoë internasionale brandstofpryse. – Fin24